Maja Panduro (S), 2012-04-17:
Som det allerede er beskrevet, er der fem elementer i lovforslaget her, som jeg kort vil ridse op.
For det første bliver det præciseret, at en afgørelse skal træffes på baggrund af både faglige og økonomiske hensyn.
Så bliver det præciseret, at kommunalbestyrelsen inden for servicelovens rammer kan fastsætte lokalpolitiske serviceniveauer, og for det tredje bliver der indført en tidsgrænse for, hvor sent kommuner og regioner kan rejse krav om betaling over for hinanden om hjælp efter serviceloven.
For det fjerde ændres refusionsordningen for særlig dyre enkeltsager, når det handler om udsatte børn og unge, og der bliver en bedre refusion i anbringelsessager, som involverer større søskendeflokke.
Jeg vil da godt starte med at sige, at det er noget af det, som vi i Socialdemokratiet er rigtig glade for at vi får med, i modsætning til den tidligere ordfører.
For det femte styrker vi den juridiske ekspertise i de sociale nævn, fordi de udvides med et medlem, som Ankestyrelsen udpeger.
Den første del af lovforslaget her bunder jo i en aftale, som den tidligere regering lavede med KL, og som vi i Socialdemokratiet ikke var ubekymrede over for.
Men vi er optaget af, at vi overholder de aftaler, som er indgået.
Vi er også optaget af retssikkerheden for borgerne.
Det har ikke været hensigtsmæssigt.
Vi er meget, meget tilfredse, som jeg også sagde før, med de elementer, som angår refusionsordningen.
Endelig er vi selvfølgelig også rigtig glade for, at vi styrker den juridiske kompetence i vores socialnævn og sidst, men ikke mindst, synes vi, at det giver rigtig god mening at sige, at der må være en tidsgrænse for, hvornår kommunerne kan sende regninger til hinanden.
Lovforslaget har jo været udsat for – det er ikke nogen hemmelighed – en del kritik fra især nogle af organisationerne.
Det fremgår også af høringssvarene.
Det er jo især spørgsmålet om, at man kan fastsætte serviceniveauer i form af generelle vejledende retningslinjer, og at vi skriver ind, at kommunernes afgørelser skal hvile på både faglige og økonomiske hensyn, som der har været noget bekymring for.
Det kan jeg godt forstå.
Jeg synes, at det er både forståeligt og rigtigt, at de her organisationer er optaget af udviklingen på det sociale område.
Derfor synes jeg også, det er vigtigt at sige igen her i dag, at den del af lovforslaget alene er en præcisering af den ret, som allerede er gældende, for det fremgår allerede i dag af de retsgrundsætninger, som man skal rette sig efter, og som man er lige så bundet af i kommunerne og andre steder som den skrevne lov, at hvis man står med to tilbud, som kan være lige gode for en borger, så skal man da vælge det billigste.
Det er almindelig snusfornuft.
Jeg vil også gerne sætte en stor fed streg under, at lovforslaget netop ikke handler om, at kommunerne så bare får en fribillet til at kunne skære ned på servicen.
Kommunerne er stadig væk bundet af rammerne i serviceloven og bundet af den praksis, som bliver fastsat af ankemyndighederne og af tilsynsmyndighederne.
Det var også en af grundene til, at vi skal styrke den del.
Vi kommer også til at følge udviklingen meget nøje.
Jeg er glad for, at en del af lovforslaget jo også er, at vi vil udarbejde en praksisundersøgelse her, for hvis der er nogle kommuner, som ikke efterlever loven, eller som bruger det her som en anledning til at give væsentlig dårligere tilbud eller ikke overholde loven over for nogle borgere, så vil vi da være de første til at slå ned på det.
Så adskiller lovforslaget sig jo netop fra det, der var fremme fra den tidligere regering på en lang række områder.
Jeg er rigtig glad for, at vi får skrevet ind i formålsbestemmelsen i serviceloven, at afgørelserne altid skal træffes på baggrund af en konkret og individuel vurdering.
Det er også, kan man sige, en præcisering af gældende lov.
Sådan er det i forvejen.
Det handler om at sikre, at borgerne netop får den hjælp, som de har brug for.
Og som jeg allerede har sagt, er noget af det, som vi er rigtig glade for, at vi får ændret på den centrale refusionsordning til gavn for de børn, som vi jo alle sammen her i salen så brændende ønsker at gøre en forskel for.
Det tror jeg faktisk at vi gør, når vi ændrer på refusionsordningen.
Derfor kan Socialdemokraterne anbefale lovforslaget her.